Beboerne ved Søndre Strand ved Skagen har været bekymrede for, om der gemte sig noget i det sand, som Frederikshavn Kommune har pumpet op på den fredede strand. Derfor fik TV2/Nord sendt noget af sandet til analyse hos Analytech Miljølaboratorium. Noget af det, laboranterne gik på jagt efter, var rester af ler, tungmetaller og afføring fra mennesker. Nu er resultatet kommet, og det viser sig, at beboerne kan være ganske rolige. - Vi har undersøgt sandet for forskellige parametre, og der har vi ikke kunnet påvise noget alarmerende. Som vi ser det, er der ikke noget miljøfarligt i det, siger Inger Gjerløv ved Analytech Miljølaboratorium. Det nye sand på stranden er gråt, og derfor frygtede man, at det var forurenet og ville skræmme turisterne væk. Men der er heller ikke grund til bekymringer om farven. - Når det får lov at ligge ude i solen til sommer, så får det en fin farve, siger Inger Gjerløv.

Referat:
Det mørke sand på stranden i Skagen, der har gjort borgerne bekymrede, er ikke miljøfarligt.